מילטון שאפ

מילטון ג'רולד שאפ (באנגלית: Milton Jerrold Shapp; ) היה פוליטיקאי ואיש עסקים אמריקאי שכיהן כמושל ה-40 של קהיליית פנסילבניה בין השנים 1971–1979. הוא היה המושל היהודי הראשון של פנסילבניה, והראשון שנבחר לתקופת כהונה שנייה ורצופה בעקבות השינוי בחוקת פנסילבניה ב-1968.

 ראשית חייו 
שאפ נולד בשם מילטון ג'רולד שפירו בקליבלנד שבאוהיו. הוריו היו אהרון שפירו – איש עסקים ורפובליקני נלהב – ואווה (לבית סמלסי) שפירו, דמוקרטית וסופרג'יסטית פעילה. משפחתו הייתה יהודית, וכל סביו היגרו לארצות הברית ממזרח אירופה. הוא למד ב"בית הספר קייס למדעים יישומיים" (Case School of Applied Science). לימים יהפוך מוסד זה לאוניברסיטת קייס וסטרן ריזרב. שאפ השלים את לימודיו הגבוהים בשנת 1933 עם תואר בהנדסת חשמל. לרוע מזלו, השפל הגדול הכה בכלכלת ארצות הברית, ושאפ, שלא הצליח למצוא עבודה בתחום ההנדסה, עבד כנהג משאית להובלת פחם. בשנת 1936 מצא עבודה במכירת רכיבים אלקטרוניים ועבר לפנסילבניה. בתקופה זו שינה את שמו משפירו ל"שאפ" כדי להימנע מאפליה דתית, אף על פי שהמשיך להזדהות בגלוי כיהודי.

 שירות צבאי וקריירה עסקית 
במהלך מלחמת העולם השנייה שירת שאפ כקצין בחיל האותות של צבא ארצות הברית בצפון אפריקה ובאירופה. לאחר המלחמה עבר לפילדלפיה וייסד את חברת "תאגיד האלקטרוניקה ג'רולד" (Jerrold Electronics Corporation), חלוצה בתעשיית הטלוויזיה בכבלים, כשהוא משתמש בהלוואה של 500 דולר אמריקאי שסובסדה מכוח "חוק ההסתגלות מחדש של יוצאי צבא" (G.I. Bill).

בשנת 1948 הפכה החברה של שאפ לאחת הספקיות הראשונות בארצות הברית של מערכות טלוויזיה בכבלים באמצעות כבל קואקסיאלי. החברה צמחה במהירות והפכה לשחקן מרכזי בתעשיית הטלוויזיה, ושאפ עצמו צבר הון עתק של מיליוני דולרים. ב-1967 מכר את חלקו בחברה לתאגיד "General Instrument Company" כדי להקדיש את עצמו לפוליטיקה. עם זאת, השם "ג'רולד" המשיך להופיע על ציוד לקליטת טלוויזיה בכבלים עד שנות ה-90 של המאה ה-20, אז הפך למיושן, וחברת ג'נרל אינסטרומנט נסגרה בשנת 1997.

 קריירה פוליטית 
שאפ נכנס לחיים הפוליטיים בשנת 1960 כאשר פעל למען היבחרו של ג'ון פיצג'רלד קנדי לנשיאות ארצות הברית בבחירות הנשיאותיות שהתקיימו באותה שנה. לשאפ מיוחסת התרומה לרעיון שהוביל בסופו של דבר לייסוד חיל השלום. לאחר שקנדי נבחר לנשיאות, שימש שאפ יועץ לחיל השלום וכן כיועץ למזכיר המסחר של ארצות הברית.

 הבחירות למושל פנסילבניה 1966 
בשנת 1966 התמודד שאפ למועמדות המפלגה הדמוקרטית לתפקיד מושל פנסילבניה. באותה שנה הייתה המפלגה הדמוקרטית מפולגת להפליא, והממסד המפלגתי הרשמי תמך בבוב קייסי האב. הונו האישי הגדול של שאפ אפשר לו לנהל מסע בחירות עצמאי, והוא ניצל את הלך הרוח האנטי-ממסדי בקרב הדמוקרטים בפנסילבניה וזכה בבחירות המקדימות בפער של כ-50 אלף קולות, עם סיסמה שהציגה אותו כ"האדם נגד המכונה". עם זאת, בבחירות הכלליות הפסיד שאפ למועמד הרפובליקני ריימונד שייפר בהפרש של כ-250 אלף קולות.

 המאבק נגד מיזוג פן סנטרל 
במחצית השנייה לשנות ה-60 של המאה ה-20 היה שאפ מעורב מאוד בניסיון – שלא צלח – למנוע את מיזוג מסילות הברזל של פנסילבניה עם מסילות ניו יורק סנטרל. הוא השקיע מיליוני דולרים מכספו הפרטי במאבק, ונסע ברחבי פנסילבניה כדי לשכנע נבחרי ציבור מקומיים להתנגד למיזוג. הוא קידם את הסוגיה בבתי המשפט הפדרליים ואף העיד בפני ועדת המסחר הבין-מדינתית נגד המיזוג המוצע. הנושא היה לציפור הנפש במסע הבחירות שלו לתפקיד המושל ב-1966, ובמהלך המאבק צבר שאפ כמה אויבים. סטיוארט ט. סונדרס, נשיא מסילות הברזל של פנסילבניה, התנגד לשאפ בכל צעדיו. בהיותו מקורב לממשל לינדון ג'ונסון, ניצל סונדרס את קשריו כדי לשכנע את הדמוקרטים בוושינגטון לחבל במסע הבחירות של שאפ.

וולטר אננברג, הבעלים והמוציא לאור של העיתון "פילדלפיה אינקוויירר" שגם היה בעל מניות מרכזי בחברת מסילות הברזל של פנסילבניה, השתמש בעמודי העיתון כדי להטיל ספק בכשירותו ובסיכוייו של שאפ לנצח בבחירות לתפקיד המושל. ההתנגדות מצדם של כלי התקשורת בעלות אננברג ושל הממסד הדמוקרטי תרמה להפסדו הדחוק של שאפ לריימונד שייפר הרפובליקני באותה שנה.

 מושל פנסילבניה 
עם התקרבות הבחירות בשנת 1970, לא יכול היה המושל שייפר להתמודד לכהונה נוספת עקב הגבלת הכהונה הקבועה בחוקי פנסילבניה, אשר אסרה על שתי כהונות רצופות. בנוסף, המשבר הפיסקלי בתקופת כהונתו הוביל לצניחה חדה באהדתו הציבורית, מה שפגע בסיכויי המפלגה הרפובליקנית לשמור על משרת המושל. שאפ בחר שוב להתמודד על מועמדות המפלגה הדמוקרטית, ושוב הביס את בוב קייסי האב. בנוסף, יריביו של שאפ מהבחירות הקודמות פרשו מהחיים הפוליטיים: וולטר אננברג, בטרם מונה לשגריר ארצות הברית בממלכה המאוחדת, מכר את העיתון פילדלפיה אינקוויירר לחברת ".Knight Newspapers Inc" שנה קודם לכן, וסטיוארט סונדרס פרש מהזירה הציבורית לאחר קריסת חברת פן סנטרל ב-1970. בבחירות הכלליות ניצח שאפ את יריבו הרפובליקני, סגן מושל פנסילבניה ריימונד ברודריק, בפער של למעלה מחצי מיליון קולות.

במהלך כהונתו פתר שאפ את המשבר הכלכלי במדינה באמצעות הטלת מס הכנסה אחיד ללא ניכויים. הוא חתם על החוק שהקים את הלוטו של פנסילבניה, והוביל רפורמות נרחבות בכביש המהיר של פנסילבניה. כהונתו התאפיינה גם בחקיקת זכויות צרכנים חדשות, רפורמה במערכת רווחה ובענף הביטוח, כולל ההחלטה השנויה במחלוקת להנהיג במדינה ביטוח ללא אשם (no-fault insurance). בעקבות פרשת ווטרגייט יזם חוק נרחב בתחום חופש המידע, שנחשב למקיף ביותר בכל מדינות ארצות הברית באותה עת. בתקופתו נדרשה המדינה לבצע שיקום רחב היקף לאחר שהוריקן אגנס  גרם לשיטפונות קשים ולמותם של 48 תושבי פנסילבניה. השיטפונות היו כה חמורים ומהירים עד שהמושל שאפ ורעייתו מיוריאל חולצו בסירה ממעון המושל בהאריסברג, לאחר שמי נהר הססקואנה הציפו את המבנה.

במהלך כהונתו של קודמו בתפקיד, ריימונד שייפר, תוקנה חוקת פנסילבניה, כך שהוגדל מספר הקדנציות המותרות למושלי פנסילבניה למלא ברצף מאחת בלבד לשתיים רצופות, עם דרישה להפסקה של כהונה אחת לפחות לפני חזרה אפשרית לתפקיד. משום שלא הוגבל בכהונתו, התמודד שאפ בהצלחה מחדש ונבחר לכהונה שנייה כמושל, לאחר שניצח ברוב גדול את יריבו הרפובליקני דרו לואיס בבחירות 1974.

במהלך הבחירות לנשיאות ארצות הברית 1976 התמודד שאפ למועמדות המפלגה הדמוקרטית לנשיאות. עם זאת, בבחירות המקדימות לנשיאות ארצות הברית הוא לא הצליח לנצח אפילו במדינת הבית שלו, פנסילבניה, ופרש לאחר 89 ימים של מסע בחירות נשיאותי. לאחר תבוסתו היה לברווז צולע במדינתו, מבלי לקדם רפורמות משמעותיות נוספות.

 בערוב ימיו ומותו 
בערוב ימיו סבל שאפ מאלצהיימר, ונפטר מהתדרדרות המחלה ב-24 בנובמבר 1994, בגיל 82. הוא נטמן בבית העלמין הר יהודה. לאחר מותו ייסדה לכבודו חברת מוטורולה את "קרן המלגות על שם מילטון ג'רולד שאפ". מוטורולה הייתה ממשיכת דרכה של חברת "General Instrument", שרכשה את החברה של שאפ בשנת 1967.

 קישורים חיצוניים 



 הערות שוליים 

קטגוריה:אמריקאים ילידי אוהיו
קטגוריה:קליבלנד: אישים
קטגוריה:בוגרי אוניברסיטת קייס וסטרן ריזרב
קטגוריה:אנשי עסקים יהודים אמריקאים
קטגוריה:יהודים אנשי הכוחות המזוינים של ארצות הברית במלחמת העולם השנייה
קטגוריה:יהודים מושלי מדינות ארצות הברית
קטגוריה:מושלי פנסילבניה
קטגוריה:מושלי מדינות ארצות הברית מהמפלגה הדמוקרטית
קטגוריה:מועמדים לנשיאות ארצות הברית ב-1976
קטגוריה:אמריקאים שנולדו ב-1912
קטגוריה:אמריקאים שנפטרו ב-1994